Ком
Ком е най-високият връх на Берковска планина, дял от западната Стара планина, България, висок е 2015,8 метра.

Местоположение 
Намира се южно от град Берковица. С разположените източно от него по-ниски върхове Среден и Малък Ком формират рид с приблизително разположение запад-изток, заоблено тревисто било, стръмен каменист северен склон и полегат тревист южен склон. Най-внушителната гледка е на север от върха – виждат се Берковица, Берковското поле и отдалечените на 30 километра Монтана и язовир Огоста.

Име 
Връх Ком е известен още като Голям Ком.

Туризъм 
 Връх Ком е и сред Стоте национални туристически обекта на Българския туристически съюз. Печат има в хижа „Ком-нова“.

Маршрути 
 От връх Ком е началото на маршрута „Ком - Емине“ – българската отсечка на европейския туристически маршрут Е-3.

 Изходни пунктове
 хижа Ком – разположена на 15 км от Берковица по северния склон на връх Малък Ком. От хижата до върха (около 2 часа) води пътека колове зимна маркировка, минава през седловината между върховете Малък Ком и Среден Ком и тръгва западно по полегатото комско било към Ком.
 От Берковица до изходната точка – хижа Ком, се стига по асфалтов път с дължина 15 километра, 3:30 часа пеша по маркирана пътека.

 Петрохански проход. От прохода към върха (3:30 часа) води червена маркировка, част от маршрута Ком-Емине. Първоначално се минава по пътя от Петрохан за хижа Ком, през букова гора и ливади. На източния склон на Малък Ком пътеката се отклонява от пътя, заобикаля върха от юг и се включва към пътеката по комското било.
 село Комщица. От селото до върха (3:00 часа) водят коларски пътища в посока североизток и достигат до южния склон на Ком. Оттам качването на върха може да стане от юг без пътеки през рядка покривка от хвойна.
 село Гинци. От селото до върха (3:00 часа) първоначално се тръгва на северозапад по чакълен път в посока хижа Малина, северно от местността Етрополе. При хижата се поема на север по коларски път и се достигат отново южните тревисти склонове на комския рид.

Любопитно 
 Внушителната гледка от върха е вдъхновила писателя Иван Вазов за написването на стихотворението „На Ком“. В негова чест в близост до котата при върха е поставена каменна плоча с барелеф на писателя и стихове от „На Ком“.
 От връх Ком започва ежегодното off road състезание „Ком – Емине“.

Външни препратки 
 Връх Ком - информация, маршрути, мултимедия - berkovitsa.online 
 Връх Ком – Опознай.bg
 Връх Ком – oilaripi.com
 Връх Ком – Wikimapia
 Връх Ком – 100-те Национални туристически обекта

Върхове в Стара планина
100 национални туристически обекта